ԱՄՓՈՓԱԹԵՐԹ
     «ԳՆՄԱՆ ՊԱՅՄԱՆԱԳՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» 
ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 


	1. ՀՀ ֆինանսների նախարարություն
	27.07.2026թ․

	
	N 03/26-2/20338-2026

	Ուսումնասիրելով ՀՀ կրթության, գիտության, մշակույթի և սպորտի նախարարության 10/07/2026թ. թիվ 01/7.2/24080-2026 գրությամբ ներկայացված ՀՀ կառավարության որոշման նախագիծը՝ հայտնում ենք հետևյալը. նախագծի 1-ին կետի 1-ին ենթակետով նախատեսվում է թույլատրել ՀՀ կրթության, գիտության, մշակույթի և սպորտի նախարարությանը  «Ալման» ՍՊԸ-ի հետ կնքված ՀՀԿԳՄՍՆԳՀԱՇՁԲ-25/83 պայմանագրով նախատեսված կապալային աշխատանքների ծավալների ավելացում պայմանագրի գնի 12.79 տոկոսի չափով:
	Նախագծի ընդունումը հիմնավորող փաստաթղթի համաձայն՝ պայմանագրի սկզբնական գինը կազմել է 3,588,000 դրամ, որի շրջանակում 2025թ․ վճարվել է 2,579,800 դրամ, իսկ պայմանագրի չվճարված մասը՝ 1,008,200 դրամը բյուջետային տարվա ավարտով պայմանավորված՝ վերադարձվել է ՀՀ պետական բյուջե։
	Ելնելով վերոգրյալից և նկատի ունենալով, որ հիշյալ աշխատանքների ծավալների ավելացմամբ պայմանավորված անհրաժեշտ կլինի լրացուցիչ գումարի հատկացում՝ 1,467,100 դրամի չափով, ինչպես նաև ՀՀ 2026թ․ պետական բյուջեի 1130 ծրագրի 11002 միջոցառման գծով բյուջետային ծախսերի տնտեսագիտական դասակարգման «Շենքերի և կառույցների ընթացիկ նորոգում և պահպանում» հոդվածով  գումար նախատեսված չէ, ուստի անհրաժեշտ է նախագծի ընդունումը հիմնավորող փաստաթղթում բացահայտել լրացուցիչ աշխատանքների կատարման ֆինանսավորման աղբյուրը։
	Միաժամանակ տեղեկացնում ենք, որ ՀՀ կառավարության պահուստային ֆոնդում առկա ֆինանսական միջոցները ծանրաբեռնված են ֆինանսատնտեսական նախարարական կոմիտեների նիստերում դրական դիրքորոշում ստացած նախագծերով, ինչպես նաև շրջանառվող նախագծերով և ներկա պահին պահուստային ֆոնդում ազատ միջոցներ առկա չեն:
	Ընդունվել է ի գիտություն:
Միաժամանակ տեղեկացնում եմ, որ անհրաժեշտ ֆինանսական միջոցները նվազեցվելու են ՀՀ ԿԳՄՍ նախարարության 2026 թվականի պետական բյուջեի «1130. Կրթության, գիտության, մշակույթի և սպորտի բնագավառի պետական քաղաքականության մշակում, ծրագրերի համակարգում և մոնիթորինգ» ծրագրի «11001. Կրթության, գիտության, մշակույթի և սպորտի բնագավառի պետական քաղաքականության մշակման՝ ծրագրերի համակարգման և մոնիտորինգի ծառայություններ» միջոցառմամբ նախատեսված և դեռևս պայմանագրերով չծանրաբեռնված «Շենքերի և կառույցների ընթացիկ նորոգում և պահպանում» տնտեսագիտական հոդվածին հատկացված գումարից և ներքին վերաբաշխմամբ հատկացվելու է նույն ծրագրի «11002. Լեզվի բնագավառում պետական քաղաքականության մշակման և իրականացման ծառայություններ» միջոցառմանը: Ուստի նախագծի ընդունմամբ լրացուցիչ ֆինանսական միջոցներ չեն պահանջվում:

	2. ՀՀ արդարադատության նախարարություն
	22.07.2026թ․

	
	N /27.1.1/38452-2026

	«Գնման պայմանագրում փոփոխություն կատարելու թույլտվություն տալու մասին» Հայաստանի Հանրապետության կառավարության որոշման նախագծի վերաբերյալ բովանդակային դիտարկումներ չունենք: Միաժամանակ հայտնում ենք, որ նախաբանից անհրաժեշտ է հանել «Նորմատիվ իրավական ակտերի մասին» օրենքի 33-րդ և 34-րդ հոդվածներին կատարվող հղումը՝ նկատի ունենալով, որ Նախագծով որևէ իրավական ակտում փոփոխություն կամ լրացում չի նախատեսվում կատարել:
	Ընդունվել է

	3. ՀՀ վարչապետի աշխատակազմի իրավաբանական վարչություն
	12.08.2026թ․

	
	[bookmark: _GoBack]N 02/16.4/27022-2026

	Ներկայացված որոշման նախագծով նախատեսվում է թույլատրել ՀՀ կրթության, գիտության, մշակույթի և սպորտի նախարարությանը՝ կատարել պայմանագրով նախատեսված որոշ աշխատանքների փոխարինում այլ բնութագրեր ունեցող աշխատանքներով և պայմանագրով նախատեսված կապալային աշխատանքների ծավալների ավելացում՝ փոփոխություններ կատարելով գնման պայմանագրերում՝  չկիրառելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 56-րդ կետի 2-րդ և 3-րդ ենթակետերի պահանջները։ Այս առումով հարկ է նկատի ունենալ, որ «Գնումների մասին» օրենքի 25-րդ հոդվածի նախկին խմբագրության համաձայն՝ արգելվում է փոփոխել պայմանագրով նախատեսված ապրանքների, աշխատանքների և ծառայությունների բնութագրերը: 2025 թվականի հոկտեմբերի 24-ի ՀՕ-336-Ն օրենքի համաձայն՝ պայմանագրով նախատեսված ապրանքների, աշխատանքների և ծառայությունների բնութագրերի փոփոխման դեպքերը և կարգը սահմանում է Հայաստանի Հանրապետության կառավարությունը: Նույն օրենքի անցումային դրույթների համաձայն՝ օրենքի պահանջները չեն տարածվում մինչև սույն օրենքն ուժի մեջ մտնելը սկսված և չավարտված գնման գործընթացների վրա: Նշված օրենքը ուժի մեջ է մտել 2025 թվականի նոյեմբերի 12-ին: Հաշվի առնելով վերը նշվածը, գտնում ենք, որ նախագիծը չի համապատասխանում «Գնումների մասին» օրենքի պահանջներին:
	Չի ընդունվել

Նախագծով որևէ տեխնիկական բնութագիր չի փոփոխվում. նախատեսվող պայմանագրային աշխատանքների ծավալների ավելացումը վերաբերում է լրացուցիչ անհրաժեշտ աշխատանքների կատարմանը և չի նշանակում պայմանագրով սահմանված տեխնիկական բնութագրերի փոփոխություն։ Աշխատանքների ծավալի փոփոխությունը և աշխատանքների տեխնիկական բնութագրերի փոփոխությունը իրավական և փաստական առումով նույնական հասկացություններ չեն և տվյալ դեպքում դրանք չպետք է նույնացվեն։
Հետևաբար, նախագծի կարգավորման առարկան պայմանագրով նախատեսված տեխնիկական բնութագրերի փոփոխությունը չէ, և «Գնումների մասին» օրենքի 25-րդ հոդվածի նախկին խմբագրությամբ սահմանված՝ պայմանագրով նախատեսված ապրանքների, աշխատանքների և ծառայությունների բնութագրերի փոփոխության արգելքը տվյալ իրավիճակի նկատմամբ կիրառելի չէ։





